**Titel:** **Bech og de ekstreme aktivister (2)  
Klimaaktivisme**

Tema: Klimaaktivisme  
Fag: Samfundsfag   
Målgruppe: Ungdomsuddannelser  
  
**Tv-udsendelse:** TV2, 03.10.2019, 30 min.

Hvorfor føler nogle unge, at det er nødvendigt at lave civil ulydighed for at råbe politikerne op? Lav dialogcirkel og lad eleverne have en demokratisk samtale, hvor de selv formulerer holdninger til demokrati og aktivisme.   
 **Faglig relevans/kompetenceområder**

Tv-udsendelsen kan bruges i både udskolingen og på ungdomsuddannelserne i arbejdet med demokrati, medborgerskab og aktivisme. Her arbejder eleverne med:

* Politiske deltagelsesmuligheder, rettigheder og pligter i et demokratisk samfund
* At argumentere for egne synspunkter på et fagligt grundlag
* At indgå i en faglige og demokratisk dialog.

**Ideer til undervisningen**

De første opgaver og aktiviteter knytter sig direkte til programmet, mens den sidste del af vejledningen giver forslag til, hvordan man kan arbejde med demokrati og klimaaktivisme.

**Før udsendelsen**Inden eleverne skal arbejde med programmet, skal de have arbejdet med lærebogsmaterialer om demokratibegrebet, medborgerskab, aktivisme og civil ulydighed.

**Undervejs**

Eleverne ser udsendelsen og skriver stikord i et skema som dette undervejs:

|  |  |
| --- | --- |
| Hvad er politiske aktivisme og civil ulydighed? |  |
| Hvilke mål har aktivisterne med aktionerne og den civile ulydighed? |  |
| Hvilke argumenter fremfører Julie og Marco-Cem for deres handlinger? |  |
| Hvordan fremstiller programmet og journalisten Kristian Bech aktivisterne? |  |

**Efter udsendelsen**

**Opgave 1: Klimaaktivister – personkarakterstik**

Eleverne samler op på skemaet i grupper. Derpå laves en personkarakteristik af Julie Stokholm og Marco-Cem Ugur. Her skal grupperne komme ind på:

* Motivation for handlingerne
* Mål med handlingerne
* Hvorfor det er legitimt at lave aktivisme og yde civil ulydighed

Derpå fremlægges karakterstikkerne i matrixgrupper, og eleverne summer over:

* Hvordan virker aktivisme som politisk værktøj?
* Hvordan ser eleverne på Julie Stokholms og Marco-Cem Ugurs aktivisme?

**Opgave 2: Aktivisme og civil ulydighed**

Eleverne starter med at se 10 minutter fra DR 21 søndag 30.01.2022. <https://mitcfu.dk/TV0000126911>

Imens eleverne ser programmet, besvares følgende spørgsmål:

* Hvad er klimaangst og klimasorg?
* Hvad er klimaekstremisme?
* Hvad er årsagerne til, at man i nogle miljøer overvejer at bruge vold, sabotage og hærværk?

**Fiktivt opslag i FB**

Eleverne skal forestille sig, at de er klimaaktivister, og deltager i en debat i facebookgruppen ”Bekæmp klimasynderne”.  
Her skal grupperne argumentere for klimaaktivisme, men mod brug af vold. Opslaget skal derfor indeholde:

* Argumenter for, at aktivisme og civil ulydighed kan være led i en demokratisk proces
* Hvorfor aktivisme skal forblive demokratisk dvs. ikke voldelig.

I ”opslaget” skal grupperne inddrage viden om demokrati og demokratiopfattelser.   
Efterfølgende kan man lade gruppernes kommenterer på hinandens oplæg, så der opstår en skriftlige debat mellem grupperne. Her kan man inddrage forskellige it-værktøjer såsom padlet, google eller <https://www.kialo-edu.com/my> til at understøtte den skriftlige debat.


**Opgave 3: Dialogcirkel: Hvad er demokrati, og kan aktivisme være nødvendigt i et demokrati?**  
Grupperne læser Benjamin Ask Popp-Madsen kronik ”Demokrati er ikke kun en tilskuersport. Det overser kritikerne af klimaaktionen på Folkemødet” fra Information den 28. juni 2022.

1. Hvorfor mener Benjamin Ask Popp-Madsen, at aktivisme og afbrydelse af debatten på Folkemødet hører til i et demokrati?
2. Hvilken demokratiforståelse og hvilke demokratitænkere bygger aktivisme ifølge artiklen på?

**Herpå skal klassen diskutere demokrati og aktivisme.**

1. Eleverne sætter sig i rundkreds, og der vælges en referant, som skal tegne et dialogskema. (se nedenfor)  
   Læreren ridser reglerne for samtalen op:
   * Der er ikke en talerliste – man tager ordet
   * Man må ikke afbryde
   * Man har respekt for andres synspunkter og lytter.
2. Eleverne overvejer individuelt 2-3 minutter: Hvorfor/hvorfor ikke er klimaaktivisme og civil ulydighed nødvendigt i klimakampen. Herpå summer eleverne i par.
3. Samtalen starter med, at en elev forklarer, hvordan Benjamin Ask Popp-Madsen argumenterer for, at aktivisme er demokratisk. Herefter starter dialogen. Læreren kan undervejs påvirke og stimulere dialogen ved at bruge forskellige spørgsmål. Se nedenfor.
4. Opsamling og metaevaluering
   * kort gennemgang af dialogskemaet
   * Var det en god diskussion vi havde?
   * Fik alle, der gerne vil sige noget, taget ordet?
   * Fik de, som ikke talte så meget, noget ud af at være med?

Læreren skal som forberedelse overveje, hvordan man kan stimulere samtalen. Man kan lade sig inspirere af den dialogbaserede undervisning. Her arbejdes med forskellige typer af spørgsmål. Man kunne fx anvende nogle af følgende:

Figur: Fra Oplæg af Mikkel Risbjerg og Michael Bang Sørensen, Det frie Gymnasium på Køge Gymnasium okt. 2021

**Identifikation:**

* Kender du nogen, som er klimaaktivister?
* Kender du til følelsen af klimaangst?
* Hvor går jeres grænse for aktivisme og civil ulydighed?

**Udsyn**

* Har vi muligheder for at påvirke de politiske beslutninger om klimaet?
* Hvordan har det betydning, hvis politikkerne ikke handler på klimakrisen?
* Har vores holdninger og handlinger indflydelse på klimaet?

**Metode:**

* Hvordan ved vi, at der er en klimakrise?

**Værdigrundlag:**

* Hvorfor kan aktivisme og civil ulydighed være vigtige elementer i en demokratisk proces?
* Hvorfor er det vigtigt for demokratiske løsninger, at alle i samfundet føler sig repræsenteret i det politiske system og i de politiske beslutninger?
* Hvilke problemer ville der opstå i det danske demokrati, hvis vi accepter vold som led i klimakampen?

Man kan læse mere om principperne for dialogbaseret undervisning på <https://forlagetcolumbus.dk/dialogbaseret> og/eller se en introduktion her: <https://www.duu.dk/1-4-dialogcirkel>

Supplerende materialer  
Følgende er forslag til supplerende materialer, der evt. kan lånes på CFU:   
Debatten: Partilederdebat fra Folkemødet 2022 fra DR2 16.06 2022 (49 min) <https://mitcfu.dk/TV0000128175>

Extinction Rebellion fra TV2 05.05 2022 (17 min) <https://mitcfu.dk/TV0000124490>

Greta Thunbergs disciple fra DR1 14.10 2019 (26 min) <https://mitcfu.dk/TV0000118035>

Inside Extinction Rebellion fra DR2 03.11 2021 (45min) <https://mitcfu.dk/TV0000125927>

21 Søndag fra DR 1 30.01.2022 (11 min) <https://mitcfu.dk/TV0000126911>